Drie maniere waarop ouers jong kinders kan help om aanlyn uitputting te bekamp - Jou Gesin | Solidariteit WêreldJou Gesin | Solidariteit Wêreld
Tuis › Artikels › Drie maniere waarop ouers jong kinders kan help om aanlyn uitputting te bekamp
Die nuwe normaal het studente gedwing om by 'n ander manier van leer aan te pas. Die rol van aanlyn onderwys in die kontinuïteit van onderwys vir al die grade was vir 'n geruime tyd reeds op hande. Hierdie oorgang het egter nie altyd glad verloop nie.
Die afgelope paar maande het verwysings na "Zoom-uitputting" al hoe meer op sosiale media verskyn en Google-soektogte vir die frase het geleidelik toegeneem, sê Liz Fosslien, die skrywer van No Hard Feelings: The Secret Power of Embracing Emotions at Work.
Zoom-uitputting is 'n allesomvattende, kort manier om aanlyn uitputting te verduidelik. Simptome sluit in konsentrasieprobleme, fisieke uitputting, angstigheid wanneer by 'n vergadering aangesluit word of daaraan deelgeneem word, prikkelbaarheid, hoofpyn en oog-inspanning.
In die geval van kinders kan die probleem hewiger wees want hulle het nog nie die vermoë ontwikkel om te verstaan dat dít wat hulle ervaar, Zoom-uitputting is nie, sê Sofía García-Bullé van Observatory of Education Innovation. Ouers moet dus bedag wees op hul kind se toleransie vir skermblootstelling wanneer daar geleer word.
"As 'n kind die aanlyn klas verlaat om met sy speelgoed te speel, in 'n woedebui uitbars of weier om by 'n sessie aan te sluit, is dit dalk nie toe te skryf aan sy gemoedstemming nie, maar aan 'n werklike geval van afstandleer-uitputting, dit wil sê van Zoom-uitputting," verduidelik Garcia- Bullé.
Ouers kan egter 'n belangrike rol speel om hul kinders te help om 'n aanlyn leeropset te hanteer en om daarin te floreer. Garcia-Bullé gee die volgende advies aan ouers oor wat hulle kan doen om hul kinders te help om Zoom-uitputting te bekamp.
Moedig kort leersessies met veelvuldige onderbrekings aan
Een van die dinge wat stres onder kinders veroorsaak,is dat hulle nie kan rondbeweeg nie en té lank moet stilsit in aanlyn sessies. Ouers behoort ruspouses 'n prioriteit te maak sodat kinders van hul energie wat opgebou het terwyl hulle stilgesit het, ontslae kan raak. Tien minute se stap of 'n paar joga-oefeninge of om 'n kort rukkie met troeteldiere te speel, kan stresvlakke aansienlik laat afneem en die kinders se konsentrasie verbeter.
Skep 'n geskikte ruimte
Skep 'n ruimte wat geskik is vir aanlyn leer wat ook voorsiening maak vir 'n ontspanningsruimte. Liggaamlike en ergodinamiese gemak is albei van deurslaggewende belang. Maak seker jou kind hoef hom nie in te span om van die rekenaar en ander toerusting gebruik te maak nie. Laat hulle op ooghoogte plaasneem voor die skerm wat ook op 'n korrekte afstand moet wees ter wille van sig. Die ruimte behoort skoon en vry te wees van enige vorm van afleiding. Hulle moet egter toegelaat wees om 'n geliefkoosde pop of speelding naby te hê.
Stel 'n rooster op
Stel 'n rooster op wat die skool se sperdatums beklemtoon maar wat buigsaam genoeg is vir jou kind se behoeftes en vermoëns. Betrek jou kinders by die beplanning en gee 'n gevoel van beheer aan hulle oor en laat die verantwoordelikheid vir hul rooster aan hulle oor. Een van die positiefste aspekte van aanlyn leer is dat dit soveel buigsaamheid bied. As jou kind byvoorbeeld nie daarvan hou om vroeg op te staan nie, kan jy die skooldag 'n bietjie later laat begin. As hy of sy gereelde, kort pouses benodig om goed te kan konsentreer, het jy die keuse om prioriteit aan daardie behoefte te gee.
Garcia-Bullé sê afstandleer het gekom om te bly. Hibriede, buigsame en omgekeerde klaskamers (volgens die FLIPPED-onderrigbenadering) gaan die nuwe norm word. Die gebruik van digitale instrumente en aanlyn leerplatforms gaan steeds bly versnel. Dit is in almal se beste belang dat ouers, onderwysers en leerlinge – hoe jonk ook al – 'n nuwe stel vaardighede ontwikkel om by die nuwe manier van leer te baat.